«ЕхьэтиекIын» - «Адыгагъэ ехын»
Бзэм и щIэинхэр
Бзэ щIэныгъэхэм я доктор Шэрджэс Алий «Яхуэмыфащэу лъэныкъуэ едгъэза псалъэхэр» и тхылъым къыщихьа жыIэгъуэм «хуэIэзэу зыгуэрым бгъэдыхьэн, едэхэщIэн» («найти верный подход, уговорить, обласкать») мыхьэнэращ къикIыу зыхужиIэр.

Дэ гъэщIэгъуэн тщыхъуар абы и лъабжьэр «хьэт» псалъэм зэрыпэгъунэгъуращ. Илъэс минхэм щхьэхуэ-щхьэхуэу зэтрагъэпщIыкIа адыгэ – убых – абазэ лъэпкъ зэрыбыныр къыздыщежьэ хьэтхэм я гугъу щищIу, абыхэм я цIэр щигъэлъапIэу къыдолъытэ мы псэлъафэм.
ЖыIэгъуэм лъэпкъыжьым и цIэр зэриIэтым и мызакъуэу, абы къикIыр и зэхэгъэувэкIэ къудеймкIэ зэуэ гурыIуэгъуэ мэхъу. «ЕхьэтиекIын» псалъэр ауэ сытми дунейм къытехьакъым. Ар ди лъэпкъым ижькIэрэ къыдэгъуэгурыкIуэ «Адыгагъэ» зыхужаIэ зыхэщIэ куум нэхъ пасэхэм иIа и къэкIуэкIэхэм ящыщ зыуэ къыщIэкIынущ. Мы псалъэм хуэдэхэмкIэ хьэтхэм кърагъэлъагъуэу щытагъэнущ езыхэр зэрыгушхуэу щыта я зэхэщIыкI лъагэмрэ я зэхуаку дэлъа зэхущытыкIэ дахэхэмрэ. Абы и зы къэкIуэгъуэу къыщIэкIынущ мы псэлъафэ гъуэзэджэри. НэгъуэщIу жыпIэмэ, «ехьэтиекIын» псалъэм «адыгагъэ ехын» мыхьэнэращ къикIыр.
 
КЪУМАХУЭ Аслъэн.
